Svensk problem breder sig måske til Danmark. Politiet efterforsker et stort antal brande.

Flere end 10 biler blev stukket i brand i København natten til søndag, oplyser politiet. Ingen er blevet anholdt.

De fleste tilfælde er sket i området fra Christianshavn og ind mod indre by, fortæller Københavns Politi i en pressemeddelelse søndag formiddag.

I flere svenske byer har der i den seneste tid været et stort antal bilbrande. Det begyndte i starten af juli.

Over 70 biler er blevet udsat for hærværk i Malmø, Linköping, Norrköbing, Lund og andre steder.

- Det er endnu for tidligt at sige noget om, hvorvidt det kan have en sammenhæng med de afbrændinger, der er set i Sverige, udtaler politiets talsmand, Rasmus Skovsgaard, i pressemeddelelsen.

Politiet har iværksat en "fokuseret efterfoskning" for at pågribe gerningsmændene.

Flere steder er der indsamlet spor, oplyser politiet.

Den første brand blev opdaget lidt før midnat, og i de følgende timer kom der en række yderligere tilfælde.

- Vi vil ikke tolerere systematiske afbrændinger af biler på gaden i København, siger Rasmus Skovsgaard.

- Derfor har vi her til formiddag sat os ned og lavet en afpasset og håndfast plan for at komme det til livs, tilføjer han.